Kommissionens beslutning

af 26. marts 2001

om ændring af beslutning 2001/208/EF om beskyttelsesforanstaltninger mod mund- og klovesyge i Frankrig

(meddelt under nummer K(2001) 983)

(EØS-relevant tekst)

(2001/240/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked(1), senest ændret ved direktiv 92/118/EØF(2), særlig artikel 10,

under henvisning til Rådets direktiv 89/662/EØF af 11. december 1989 om veterinærkontrol i samhandelen i Fællesskabet med henblik på gennemførelse af det indre marked(3), senest ændret ved direktiv 92/118/EØF, særlig artikel 9, og

ud fra følgende betragtninger:

(1) Efter rapporterne om udbrud af mund- og klovesyge i Det Forenede Kongerige vedtog Kommissionen beslutning 2001/172/EF om beskyttelsesforanstaltninger mod mund- og klovesyge i Det Forenede Kongerige(4), senest ændret ved beslutning 2001/209/EF(5).

(2) Der er anmeldt udbrud af mund- og klovesyge i Frankrig.

(3) Mund- og klovesygesituationen i visse departementer i Frankrig kunne udgøre en fare for besætningerne i andre dele af Frankrigs område og i andre medlemsstater på grund af markedsføringen af og handelen med levende klovbærende dyr og produkter deraf.

(4) Frankrig har truffet foranstaltninger i henhold til Rådets direktiv 85/511/EØF af 18. november 1985 om fællesskabsforanstaltninger til bekæmpelse af mund- og klovesyge(6), senest ændret ved akten vedrørende Østrigs, Finlands og Sveriges tiltrædelse, og har endvidere indført yderligere foranstaltninger i de smitteramte områder, herunder de foranstaltninger, der er fastsat i beslutning 2001/172/EF.

(5) Da sygdomssituationen i Frankrig kræver, at de franske foranstaltninger til bekæmpelse af mund- og klovesyge understøttes, indførte Kommissionen ved i nært samarbejde med den pågældende medlemsstat at vedtage beslutning 2001/208/EF(7) supplerende EF-beskyttelsesforanstaltninger.

(6) Visse kategorier af behandlede kødprodukter udgør ikke nogen risiko, når det gælder spredning af sygdommen, og det bør derfor tillades, at der under strengt veterinærtilsyn transporteres fersk kød fra de områder, som er omfattet af restriktioner, til kødforarbejdningsvirksomheder i andre dele af Frankrig til behandling.

(7) Beslutningens gyldighedsperiode bør forlænges, og samtidig bør nogle af de restriktionsramte områders status tilpasses den faktiske sygdomssituation, jf. dog de restriktioner, der anvendes i henhold til artikel 9 i direktiv 85/511/EØF.

(8) Nogle henvisninger skal ændres af klarhedshensyn.

(9) Situationen tages op til fornyet gennemgang på mødet i Den Stående Veterinærkomité, som er berammet til den 27. marts 2001, og der foretages om nødvendigt en tilpasning af foranstaltningerne.

(10) De i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

I Kommissionens beslutning 2001/208/EF foretages følgende ændringer:

1. I artikel 2, stk. 2, indsættes som litra d):

"d) fersk kød, der hidrører fra dyr af modtagelige arter med oprindelse i de områder, som er nævnt i bilag I, og som transporteres under veterinærtilsyn til en virksomhed, der er beliggende i Frankrig uden for de områder, som er nævnt i bilag I, til behandling i henhold til artikel 3, stk. 2."

2. I artikel 3, stk. 3, litra b), tredje led, ændres "kapitel VII i bilag A" til "kapitel VI i bilag B".

3. I artikel 13 ændres datoen til "4. april 2001".

4. Følgende indsættes som artikel 13a:

"1. Fra midnat den 28. marts 2001 betragtes departementerne 'Mayenne, Orne' i bilag I dog som udgået, og i bilag II ændres 'Alle departementerne i den kontinentale del af Frankrig bortset fra departementerne i bilag I' til 'Mayenne og Orne', hvis

a) der ikke er indberettet nye udbrud af mund- og klovesyge i Frankrig inden kl. 17.00 den 28. marts 2001, og

b) alle kliniske undersøgelser og laboratorietest for mund- og klovesyge, der i Frankrig er foretaget på modtagelige dyr:

- på alle bedrifter, hvor der har været mistanke om sygdommens forekomst i forbindelse med de udbrud, som er blevet bekræftet i Frankrig og Det Forenede Kongerige i februar og marts 2001, og

- på bedrifter, hvor der holdes modtagelige dyr, og som ligger i de iagttagelsesdistrikter og overvågningsområder, som er etableret i de områder, som er nævnt i bilag I, efter det udbrud, som blev bekræftet den 13. marts 2001,

har givet negative resultater.

2. Ved anvendelsen af stk. 1 underretter Frankrig den 28. marts 2001 Kommissionen og de øvrige medlemsstater om, hvorvidt betingelserne i stk. 1 er opfyldt. I bekræftende fald ændrer medlemsstaterne de betingelser, de anvender på samhandelen, for at bringe dem i overensstemmelse med denne beslutning."

Artikel 2

Denne beslutning er rettet til medlemsstaterne.

Udfærdiget i Bruxelles, den 26. marts 2001.

På Kommissionens vegne

David Byrne

Medlem af Kommissionen

(1) EFT L 224 af 18.8.1990, s. 29.

(2) EFT L 62 af 15.3.1993, s. 49.

(3) EFT L 395 af 30.12.1989, s. 13.

(4) EFT L 62 af 2.3.2001, s. 22.

(5) EFT L 76 af 16.3.2001, s. 35.

(6) EFT L 315 af 26.11.1985, s. 11.

(7) EFT L 73 af 15.3.2001, s. 38.